I 2014 tog politiet 17 store narkopushere i Frederikshavn. Sidste år blev det kun til en enkelt. Byrådspolitiker Christina Lykke Eriksen (SF) tror ikke, at det er, fordi der er blevet færre stoffer på gaderne. - Jeg synes, det er rystende, at man kan se, hvor meget det påvirker, at vi ikke har noget politi på gaden, siger hun. De unge frederikshavnere bekræfter, at der ikke er blivet mindre narko i byen, selv om politiet altså næsten har droppet indsatsen - Jeg kender folk, der har prøvet det. Og hvis du søger efter det, kan du også godt skaffe det, siger Magnus Nielsen fra Skagen. - Jeg kender både nogle, der ryger hash. Og jeg ved da også, hvem der sælger de hårde stoffer, siger Malte Ørskov, der er en af de unge, der medvirker i indslaget. Den særlige indsats mod narko i Frederikshavn blev droppet sidste sommer, og siden er antallet af sager og sigtelser styrtdykket. Antallet af sager mod  mindre pushere faldt fra 67 sager i 2014 til bare 18 i 2015. Og antallet af sager mod personer  med små mængder narko - til eget brug faldt fra 261 sager til 137. - De øjne, der ser specifikt på narko på gadeplan, der er vi nu knap så mange, og det er ærgerligt, at det er nødt til at være sådan, siger John Henriksen, vicepolitiinspektør ved lokalpolitiet i Frederikshavn. Politikeren Christine Lykke Eriksen frygter at mange års arbejde mod narkoen i Frederikshavn er truet, fordi bagmændene nu får fred til at sælge deres stoffer. Og de unge Frederikshavnere forstår ikke at politiet næsten har stoppet jagten på narkohandlerne i byen. Se indslaget om narkoen i Frederikshavn i vores udsendelse i aften klokken 19.30.

Referat:
Narkohandlen har næsten frit spil i Frederikshavn, efter at politiet har skåret ned i indsatsen mod problemet. Siden er antallet af sager raslet ned.